<classify> SERIKALI imeagiza kubandikwa kwa majina ya wakulima wote, waliolipwa fedha za mauzo ya korosho kwenye mbao za matangazo, kuondoa malalamiko kuwa wakulima hao hawajalipwa fedha zao.Agizo hilo limetolewa jana na Waziri wa Kilimo, Japhet Hasunga wakati akizungumza mbele ya Kamati ya Kudumu ya Bunge, Mifugo na Maji kwenye kikao kazi kilichofanyika mjini hapa. Aliagiza wataalamu wanaoongoza timu ya Operesheni Korosho, kubandika majina ya wakulima wote waliolipwa kumaliza utata huo. Mimi nashangaa kila mkulima akiulizwa anasema hajalipwa. Jambo hili sio sawa.Nadhani wanafanya hivi kukwepa madeni wanayodaiana huko vijijini. Sasa naitaka timu ya wataalamu wa Operesheni korosho kuhakikisha majina yote ya wakulima waliolipwa yanabandiikwa kwenye ofisi za vijiji, alisema Hasunga. Alisema wanapaswa kubandika orodha ya majina ya watu waliolipwa na kiasi cha korosho. Mpaka sasa tani 222,684 zimekusanywa huku hadi Machi 14, 2019.Tayari Sh bilioni 596.9 zimekwishalipwa kwa wakulima kati ya Sh bilioni 723 lakini nashangaa wakulima wanasema hawajalipwa hili sio sawa, alisema. Hasunga alisema serikali imejipanga hadi kufikia Machi 31, 2019, wakulima wote wawe wamelipwa fedha zao za korosho, kwani uhakiki wao umekamilika kwa kiasi kikubwa. Alisema serikali ya Rais John Magufuli inapaswa kuungwa mkono kwa maamuzi magumu kwenye korosho kwa kuwalipa wakulima Sh 3,300 kila kilo.Alishangazwa na mkoa wa Mtwara, ambao unazalisha kwa karibu nusu ya korosho zote nchini, lakini kwamba una idadi ndogo ya wafanyabiashara wanaofanya biashara ya korosho kinyume na sheria, maarufu kangomba, ukilinganisha na mkoa wa Lindi ambao una idadi kubwa ya kangomba. Nashangaa mkoa wa Mtwara una kangomba 10, lakini ndio wazalishaji wakubwa wa korosho huku Mkoa wa Lindi ambao unafuatia kwa uzalishaji wa korosho ukiwa na idadi kubwa ya kangomba ambao wapo zaidi ya 400, alisema.Mwenyekiti wa Kamati ya Kudumu ya Bunge ya Kilimo, Mifugo na Maji, Dk Christine Ishengoma alimpongeza Hasunga kwa kuanzisha usajili wa wakulima nchini. Wajumbe wa Kamati hiyo wameanza ziara ya kikazi ya siku mbili mkoani Mtwara, wakikagua miradi ya maendeleo ya kilimo, mifugo na maji.  <topic>: kitaifa 